**Újrahasználati és Tájékoztató Központ (UHTK) Nyíregyházán**

Újabb elemmel bővült Szabolcs-Szatmár- Bereg megye Hulladékgazdálkodási rendszere.

*2020. február 14. napjával megnyitja kapuit a Szabolcs-Szatmár- Bereg megye lakosai számára az Újrahasználati és Tájékoztató Központ (UHTK) az Észak-Alföldi Környezetgazdálkodási Nonprofit Kft. Nyíregyháza, Kerék út 1. szám alatti hulladékudvarában.*

Sokszor esik szó a hulladékok szelektív gyűjtéséről, azok újrahasznosításáról, viszont az igazi megoldás az, amikor hulladék nem is keletkezik. A hulladékok keletkezésének elkerülésére jó megoldási lehetőség az újrahasználat. Ez esetben az adott terméket - átalakítás nélkül - újra ugyanarra a feladatra lehet használni, mint amire eredetileg gyártották.

A mai fogyasztói társadalomban a háztartásokban nagyon sok tárgy gyorsan cserélődik, mert mindig van újabb, vagy divatosabb, ami miatt a régiek hulladékká válnak. Az újrahasználatra alkalmas termékek átvétele és a termék újrahasználó személyeknek történő átadása során a használható termékekből nem válik hulladék.

Sokszor végig se gondoljuk, hogy ami számunkra felesleges, más számára még hasznos lehet, vagy újragondolva annak funkcióját, adott esetben még saját magunk is újra tudnánk hasznosítani azokat. A feleslegesnek ítélt, számunkra már értéktelen, de más számára még hasznos holmik nemcsak a környezettudatos életvitelhez járulnak hozzá, hanem fontos szerepet játszanak abban is, hogy javítsák mások életminőségét azáltal, hogy újrahasználják.

Az Észak-Alföldi Környezetgazdálkodási Nonprofit Kft. ebben szeretne egy kapocs szerepet betölteni az újrahasználati központ megnyitásával.

Az UHTK-ban a lakosok ingyenesen adhatják le a feleslegessé vált tárgyaikat regisztrálás után, míg a tárgyak elvitelére szintén regisztrálás után a csekély raktározási díj készpénzes megfizetése után van lehetősége a vásárlóknak. Az átvételre szánt termékek esetében fontos szempont, hogy azok jó állapotúak, megfelelő minőségűek legyenek, azok eredeti rendeltetésük szerint mások számára még használhatóak legyenek.

Az UHTK-ban bárki által leadhatók az alábbi tárgyak:

* lakberendezési tárgyak, bútorok,
* sporteszközök pl. kerékpár, labda, roller, stb.,
* konyhai eszközök,
* könyvek,
* feleslegessé vált, de még biztonságosan használható (nem elektromos) eszközök.

Az újrahasználatra alkalmas termékek átvétele és a terméket újra használó személyeknek történő átadása során a használható termékekből nem válik hulladék. A cél az átvett tárgyak minél nagyobb arányú lakossághoz való visszajuttatása, ezzel a hulladékkeletkezés csökkentése, az újrahasználati arány növelése.

**Nyitva tartás: minden pénteken 8 órától 16 óráig és szombaton 8 órától 14 óráig.**